Imtella' Diċembru 10, 2021 Rapport: Maria Muscat Għandu 28 sena, u sa minn tarbija, qatt ma kellu familja tieħu ħsiebu. Għex fid-djar tat-tfal ma' tfal oħra bħalu, u meta kiber sab adulti li ħaqruh, tant li mhux l-ewwel darba spiċċa barra t-triq ma jafx fejn se jmur jorqod. Waqt il-programm Kuxjenza, Jonathan Calleja, li llum jgħix f'dar tal-komunità tal-Gvern, ma jħoss l-ebda rabja għal xortih, iżda jżomm it-tbissima fuq fommu u japprezza kull min itih qatra mħabba. Għal żmien il-Milied, dejjem joħlom li jiġri miraklu, u jkollu familja li tħaddnu magħha. Jonathan Calleja qal li qatt ma jaf li kellu familja bħal ħaddieħor, għax sa minn mindu kien tarbija għex fid-djar tat-tfal. Jgħid li ta' tifel ħajtu qattagħha fid-djar tas-sorijiet tal-Ursolini, u lil ommu u missieru kien jarahom ftit, meta ġieli kienu joħduh ftit magħhom xi darba fost il-ġimgħa. "Ma setgħux irabbuni, ghax kellhom il-problemi, u allura ma setgħux iżommuni, kien hemm l-Appoġġ, dejjem għext mas-sorijiet, dejjem ġo istitut, għamilt żmien kont noqgħod post ieħor u ġejt ibbulljat ukoll ħafna drabi, għaddejt minn ħafna," jirrakkont Jonathan. Omm u missier Jonathan mietu meta hu kien għadu żgħir, ommu kellha biss madwar 30 sena u missieru 45 sena, iżda minkejja li ma jafhomx wisq, u ma ħax daqshekk għożża mingħandhom, xorta ma jħoss l-ebda rabja, iżda jifhem li fiċ-ċirkustanzi ma setgħux iżommuh magħhom. "Le mhux irrabbjat, bħal dawn iż-żminijiet inkun nixtieq inqatta' Milied magħhom, inħobbu ħafna l-Milied, inħobb inżejjen, u l-pasturi, presepji..." F'ħajtu Jonathan sab min jibbulljah, sew meta kien l-iskola, u anki meta kiber. Jgħid li kien hemm adulti li kienu jabbużaw mill-ġenwinità tiegħu u mhux l-ewwel darba sab ruħu barra t-triq, fejn sofra l-kesħa, u solitudni kbira. "Kont niġi bbulljat mill-iskola, jgħiduli oħxon għax qawwi, jew jaqbdu ġlieda u jippruvaw jiġġieldu miegħi." Il-ħolma ta' Jonathan, li jħobb ħafna l-Milied, hi li jsib imħabba ta' familja li qatt ma kellu. "Kieku nixtieq inkun mal-familja imma, tkun tixtieq li tkun magħhom, li kellek ħajja, anki daż-żminijiet u l-Għid, tkun tixtieq l-għaqda." Minkejja li Jonathan sofra ħafna, it-tbissima minn fommu ma mietet qatt, u jgħid li japprezza kull ġest żgħir ta' ħbiberija, u jibqa' jittama li xi darba isib dik l-għożża ta' familja li qatt ma kellu.